
R E F E R A T   D E   A P R O B A R E
privind organizarea comisiilor de specialitate ale Consiliului 
Local al Municipiului Brad


	
[bookmark: _Hlk181196860]	Conform prevederilor art. 124 alin. 1 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare ”după constituire, consiliul local își organizează comisii de specialitate, pe principalele domenii de activitate….”.
	Membri ai acestor comisii de specialitate pot fi doar consilierii locali. 	Numărul membrilor unei comisii este întotdeauna impar. 
	Numărul locurilor care revine fiecărui grup de consilieri se stabilește cu respectarea configurației politice de la ultimele alegeri locale, conform prevederilor art. 124 alin. (4) din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare.
	În funcție de numărul membrilor consiliului, un consilier poate face parte din cel puțin o comisie și din cel mult 3 comisii, dintre care una este comisia de bază, conform prevederilor art. 124 alin. (5) din același act normativ.	
	Astfel, am propus un număr de 5 (cinci) comisii de specialitate în principalele domenii de activitate, după cum urmează:
	I. Comisia de studii economice, prognoze, buget, finanţe compusă din 7 membri.		 
		II. Comisia de urbanism, amenajarea teritoriului, lucrări publice, protecţia mediului înconjurător, conservarea monumentelor istorice şi de arhitectură compusă din 7 membri.
		III. Comisia pentru activităţi ştiinţifice, învăţământ, sănătate, cultură, protecţie socială şi de agrement compusă din 7 membri.		
		IV. Comisia pentru administraţie publică locală, juridică, apărarea ordinii publice, respectarea drepturilor şi libertăţii cetăţenilor compusă din 7 membri.
	V. Comisia pentru administrarea domeniului public şi privat, servicii publice şi comerţ compusă din 7 membri.
	Componența nominală a acestor comisii se stabilește prin hotărâre a consiliului local, cu respectarea configurației politice de la ultimele alegeri.
	Conform configurației politice de la ultimele alegeri numărul locurilor care revine fiecărui grup de consilieri în cele 5 comisii de specialitate este:
- Partidul Social Democrat: maxim 4 locuri;
- Partidul Național Liberal: maxim 2 locuri;
- Alianța pentru Unirea Românilor: maxim 2 locuri;
- Uniunea Salvați România: maxim 1 (un) loc.
	Atribuțiile comisiilor de specialitate sunt cele prevăzute la art. 125 din O.U.G. nr. 57/2019 privind Codul administrativ, cu modificările și completările ulterioare.
	Am propus, de asemenea, ca, pe durata mandatului Consiliului Local al Municipiului Brad 2024 – 2028, orice loc devenit vacant în comisiile de specialitate prin încetarea de drept înainte de expirarea duratei normale a unui mandat de consilier local, să fie ocupat de către următorul supleant validat de Judecătoria Brad, după depunerea jurământului.
[bookmark: _Hlk181197253]În contextul celor de mai sus și ținând cont de Încheierile civile nr. 1704/CC/2024 și respectiv nr. 1814/CC/2024 pronunțate de către Judecătoria Brad prin care au fost validate mandatele consilierilor locali și respectiv a supleanților în Consiliul Local al Municipiului Brad, de Procesul verbal al ședinței privind ceremonia de constituire a Consiliului Local al Municipiului Brad încheiat în data de 24 octombrie 2024, de Ordinul Prefectului Județului Hunedoara nr. 460/28.10.2024 privind constatarea ca legal constituit a Consiliului Local al Municipiului Brad, precum și de Hotărârea Consiliului Local nr. 33/2021 privind aprobarea regulamentului de organizare și funcționare a Consiliului Local al Municipiului Brad, supun spre dezbatere și aprobare plenului Consiliului Local al Municipiului Brad proiectul de hotărâre în forma prezentată.
	În susţinerea propunerii mele invoc prevederile art.124, art. 129 alin. 1, art. 139 alin. 1, alin. 3 lit. i și alin. 6, art. 196 alin. 1 lit. a din O.U.G. nr. 57/2019 privind Codul administrativ, cu modificările și completările ulterioare, precum şi ale art. 11 alin. 4 din Legea nr. 554/2004 a contenciosului administrativ, actualizată.

